Nu kan vi blive hurtigtestet for corona fra klokken 6 om morgenen i Aalborg, Hobro, Hjørring, Skagen og Frederikshavn

Der er stadig et stort behov for test i Region Nordjylland. Derfor opjusteres der endnu engang – og denne gang følger der udvidede åbningstider med i Aalborg, Hobro, Hjørring, Skagen og Frederikshavn, hvor ét testcenter i hver by vil holde åbent på hverdage fra klokken 6.00 til kl. 23.30. Samtidig flyttes der til bedre og mere passende lokaler i Aalborg Øst, Hobro og i Skagen, hvorfor disse teststeder får nye adresser. Det fortæller Region Nordjylland i en pressemeddelelse. - Vi ser stadigvæk ind i, at test er en vigtig del af hele genåbningen af samfundet. Nordjyderne har brug for nemt og smidigt, at kunne lade sig teste. Nogle dage testes over 60.000 nordjyder, og det stiller selvfølgelig store krav til, at vi formår at være de rigtige steder på de rigtige tidspunkter. Vi laver derfor løbende tilpasninger som nu, så vi kan imødegå de behov, som nordjyderne har, siger Ulla Astman (S), regionsrådsformand i Region Nordjylland. Hun fortæller, at man lige nu også har fokus på, at turistsæsonen nærmer sig, og at Region Nordjylland derfor vil følge udviklingen nøje med henblik på eventuel yderligere opskalering eller tilpasninger. Der er i alt 75 teststeder i Nordjylland, og langt de fleste steder har åbent 7 dage om ugen. Se de aktuelle åbnings- og ventetider på Region Nordjyllands hjemmeside (der kan zoomes ind på kortet, hvorefter man fører musen henover det test-sted, man er interesseret i).